KIRJALLINEN KYSYMYS E-0009/02

esittäjä(t): Erik Meijer (GUE/NGL) komissiolle

(17. tammikuuta 2002)

Aihe: Palestiinan Gazan alueella yhteisön rahoituksen turvin rakennettavan sataman ja lentokentän töiden hidastaminen ja myöhästyminen

1. Onko komissio tietoinen siitä, että tiuhaan asutetulle Gazan kaupungin ympärillä olevalle pienelle Palestiinan alueelle, jota Egypti hallitsi vuodesta 19481967 ja joka oli pitkän aikaa israelilaisten sotilashallinnon alainen, pääsee Palestiinan itsehallinnon alun jälkeen yhä ainoastaan Israelin valtion rajojen kautta, ja että kyseinen alue on siten täysin riippuvainen henkilö- ja tavarakuljetuksia varten Israelissa sijaitsevista Ashdodin ja Haifan satamista kuten myös Lodin lentokentästä?

2. Onko komissio kanssani samaa mieltä siitä, että Palestiinan itsehallintoalueet eivät voi ilman omaa satamaa ja lentokenttää kehittyä samoin tasa-arvoisin taloudellisin edellytyksin kuin naapurimaa Israel, ja että huolimatta Israelin vastustuksesta rahoitukselle, kyseisten palveluiden rahoitus ja häiriötön rakentaminen sekä mahdollisuus käyttää niitä pysyvästi ansaitsee EU:n jatkuvan tuen?

3. Miten komissio suhtautuu Alankomaiden kehitysyhteistyöministerin ilmoitukseen 4. joulukuuta 2001, jonka mukaan komissio peruuttaa jatkuvan vastustuksen vuoksi lopullisesti 90-luvun alussa myöntämänsä 23 miljoonan euron tuen, josta on jo käytetty yli 20 prosenttia, ja rikkoo hollantilais-ranskalaisen rakennusyhtiön kanssa solmimansa sopimuksen, minkä jälkeen komissio todennäköisesti tyytyy vahingonkorvauksista sopimiseen Israelin hallituksen kanssa?

4. Voiko komissio ilmoittaa mitä näkymiä tällä hetkellä on aikaisemmin sovittujen suunnitelmien suhteen luoda Gazan alueelle itsenäisesti toimiva satama ja lentokenttä, nyt kun Israelin vastustuksen vuoksi valmistelutyöt ovat vuosia myöhässä ja vuoden 2001 aikana sen armeija on aiheuttanut tuhoa molemmilla rakennuspaikoilla, minkä seurauksena nyt myös osa tarvittavista varavirroista uhkaa kuivua?

5. Onko komissio valmis käyttämään jatkossakin yhteisön rahoitusta Gazan alueella edellä mainittujen liikennejärjestelyjen kehittämiseen, siten että jokaiselle osapuolelle tulee selväksi se, että ajoittaiset esteet eivät johda suunnitelmien peruuttamiseen ja edesauttaa sitä, että jäsenvaltiot toimivat samalla lailla?

Lähde: De Volkskrant, 5. joulukuuta 2001

Christopher Pattenin komission puolesta antama vastaus

(21. helmikuuta 2002)

1. Komissio on tietoinen siitä, että Gazan alueen tärkeimmät kuljetusreitit kulkevat Israelin valvomien satamien, lentoasemien ja Egyptin vastaisella rajalla sijaitsevien rajanylityspaikkojen kautta.

2. Komissio on samaa mieltä siitä, että pääsy omalle lentoasemalle ja satamaan vaikuttaisi oleellisesti Palestiinan elinkykyisen talouden rakentamiseen. Unioni on antanut Israelin johtajien, kuten Shimon Peresin, kannustamana merkittävää apua tällaisten järjestelmien rakentamiseen.

3. Komissio pahoittelee Gazan sataman rakennustöiden keskeytymistä erityisesti siksi, että komissio kävi jo neuvotteluja palestiinalaishallinnon kanssa tulevien satamavirkailijoiden koulutuksen rahoittamisesta ja hankki välineitä sataman toimintaa varten.

4. Koska alueen tilannetta on mahdotonta ennustaa ja koska Israelin armeija on tuhonnut Gazan lentoaseman ja koska Gazan sataman rakentaminen on keskeytetty, ei ole mahdollista antaa mitään arviota siitä, kuinka paljon aikaa tarvitaan molempien hankkeiden käynnistämiseksi. Mahdollisuudet jatkaa kumpaakin toimintaa riippuvat alueen poliittisesta ja turvallisuustilanteesta ja kansainvälisen avunantajien yhteisön halukkuudesta investoida uudelleen tuhottuihin hankkeisiin.

5. Komissio kannattaa voimakkaasti Gazan lentoaseman pikaista jälleenrakentamista ja Gazan sataman rakennustöiden jatkamista. Komissio haluaisi edistää kansainvälisen avunantajien yhteisön ja erityisesti jäsenvaltioiden osallistumista. Komissio ei kuitenkaan voi tässä vaiheessa ilmoittaa kummankaan hankkeen rahoituksesta. Komissio haluaa todeta, että sen rahoitustuki palestiinalaisille on lisääntynyt merkittävästi siitä lähtien, kun nykyinen kriisi puhkesi syyskuussa 2000, ja että komission resurssit ovat rajoitetut, koska komissiolle esitetään vaatimuksia myös muualla maailmassa.